A BIZOTTSÁG 373/2007/EK RENDELETE
(2007. április 2.)
az 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló 795/2004/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 60. cikke (2) bekezdésének második mondatára és 145. cikke c) és d) pontjára,
mivel:
(1)
A 795/2004/EK bizottsági rendelet (2) 2005-től kezdődő hatállyal bevezette az egységes támogatási rendszer végrehajtására vonatkozó szabályokat. A rendszer nemzeti szinten történő igazgatási és operatív végrehajtásának tapasztalatai azt mutatták, hogy bizonyos tekintetben további részletes szabályokra van szükség, másrészről a meglévő szabályokat világosabban kell megfogalmazni, és ki kell igazítani.
(2)
A cukornád legalább öt éven át foglalja el a termőterületet, és ismétlődően betakarítható, ezért állandó kultúrának tekinthető. Az 1782/2003/EK rendelet 44. cikkének (2) bekezdése értelmében az állandó kultúrákkal beültetett területek után nem nyújtható támogatás. A 795/2004/EK rendelet 3b. cikkének (2) bekezdése alapján azonban az állandó kultúrákkal beültetett területek is támogathatóak az egységes támogatási rendszer keretében, amennyiben a szóban forgó területekre vonatkozóan az 1782/2003/EK rendelet 88. cikke szerinti, energianövények termesztéséhez nyújtott támogatás iránti kérelmet nyújtottak be.
(3)
A 319/2006/EK tanácsi rendelettel (3) módosított 1782/2003/EK rendelet meghatározza a termeléstől független támogatásra, valamint a cukorrépa, a cukornád és a cikória termeléséhez nyújtott támogatásnak az egységes támogatási rendszerbe való integrálására vonatkozó szabályokat. Következésképpen indokolt előírni, hogy az e kultúrákkal beültetett területek az energianövényekre vonatkozó támogatás iránti kérelemmel kapcsolatos követelménytől függetlenül is támogathatóak legyenek. Helyénvaló azonban kizárni a cukornádat a 795/2004/EK rendelet 2. cikke szerinti állandó kultúrák köréből, és felvenni az 1782/2003/EK rendelet III. címének alkalmazásában évelő kultúrának minősülő kultúrák jegyzékébe.
(4)
Az 1782/2003/EK rendelet 52. cikkével összhangban a rostgyártástól eltérő hasznosításra szánt kender termelése 2007. január 1-jétől kezdve az egységes támogatási rendszer keretén belüli földhasználatnak minősíthető. A támogatás odaítélésének feltételéül kell szabni bizonyos fajták minősített vetőmagjának használatát. Következésképpen a 795/2004/EK rendelet 29. cikkét ennek megfelelően ki kell igazítani.
(5)
A 795/2004/EK rendelet 30. cikkének (5) bekezdése - amely arra kötelezi a tagállamokat, hogy tegyék meg az 1782/2003/EK rendelet 29. cikkének alkalmazásához szükséges intézkedéseket az olyan termelők esetében, akik az év egy részében a szokásosnál alacsonyabb számú számosállat-egység (SZÁE) útján mesterségesen teremtik meg a minimális mezőgazdasági tevékenység követelményének való megfeleléshez szükséges feltételeket - hibás megszövegezésű. E kötelezettséget abban az esetben kell alkalmazni, ha a szokásos helyzettől való eltérés a számosállat-egységek magas számában nyilvánul meg. A fenti rendelkezést ezért helyesbíteni kell.
(6)
Az érintett tagállamok által a Bizottsághoz eljuttatott adatok alapján a 795/2004/EK rendelet II. melléklete meghatározta az 1782/2003/EK rendelet 60. cikkének (2) bekezdésében említett átlagos hektárszámot. Időközben Málta és Szlovénia is közölte a vonatkozó adatokat. Ezért e tagállamok vonatkozásában is meg kell határozni ezt a hektárszámot.
(7)
Mivel a cukorrépa, a cukornád és a cikória termeléséhez nyújtott támogatásnak az egységes támogatási rendszerbe történő integrálására vonatkozó rendelkezések 2006. január 1-jétől vannak hatályban, indokolt előírni, hogy a cukornáddal beültetett területek egységes támogatási rendszer keretében való támogathatóságáról szóló módosított rendelkezést is az említett időponttól kezdve, visszamenőleges hatállyal kelljen alkalmazni.
(8)
Mivel a 795/2004/EK rendelet 2005. január 1-jével kezdődő hatállyal vezette be az egységes támogatási rendszer végrehajtására vonatkozó szabályokat, a 30. cikk (5) bekezdésének helyesbítését is az említett időponttól kell alkalmazni.
(9)
A 795/2004/EK rendeletet ezért ennek megfelelően módosítani és helyesbíteni kell.
(10)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet a következőképpen módosul:
1.
A 2. cikk d) pontjában szereplő táblázat a következő sorral egészül ki:
„1212 99 20
cukornád”
2.
A 29. cikkben a második mondat helyébe a következő szöveg lép:
„A vetőmagnak a 2002/57/EK tanácsi irányelvvel (4) és különösen annak 12. cikkével összhangban minősített vetőmagnak kell lennie.
3.
A 30. cikk (5) bekezdésének helyébe a következő szöveg lép:
„(5) A tagállamok megteszik az 1782/2003/EK rendelet 29. cikkének alkalmazásához szükséges intézkedéseket az olyan termelők esetében, akik az év egy részében a szokásosnál magasabb számú SZÁE útján mesterségesen teremtik meg a minimális mezőgazdasági tevékenység követelményének való megfeleléshez szükséges feltételeket.”
4.
A II. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Az 1. cikk 1. pontját 2006. január 1-jétől kell alkalmazni.
Az 1. cikk 2. pontját 2007. január 1-jétől kell alkalmazni.
Az 1. cikk 3. pontját 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 2-án.